b'\n_START_ARTICLE_\nPrimera Divisi\xc3\xb3n (Argentina)\n_START_PARAGRAPH_\nPrimera Divisi\xc3\xb3n \xe2\x80\x93 Argentinos auk\xc5\xa1\xc4\x8diausioji futbolo lyga. Argentinos futbolo asociacijos organizuojamoje lygoje \xc5\xbeaid\xc5\xbeia 20 komand\xc5\xb3. Kaip ir kai kuriose kitose Piet\xc5\xb3 ir Centrin\xc4\x97s Amerikos \xc5\xa1ali\xc5\xb3 lygose, Primera Divisi\xc3\xb3n sezonas suskirstytas \xc4\xaf dvi dalis, kuri\xc5\xb3 metu komandos tarpusavyje su\xc5\xbeaid\xc5\xbeia po vienerias rungtynes ir kiekvienos sezono dalies nugal\xc4\x97tojas tampa \xc5\xa1alies \xc4\x8dempionu. Pirmosios sezono pus\xc4\x97s (Clausura) rungtyn\xc4\x97s \xc5\xbeaid\xc5\xbeiamos vasario - bir\xc5\xbeelio m\xc4\x97nesiais, antrosios (Apertura) \xe2\x80\x93 rugpj\xc5\xab\xc4\x8dio - gruod\xc5\xbeio m\xc4\x97nesiais._NEWLINE_Sezono pabaigoje dvi komandos su blogiausiu trij\xc5\xb3 paskutini\xc5\xb3 sezon\xc5\xb3 vidutiniu rezultatu i\xc5\xa1krenta \xc4\xaf \xc5\xbeemesn\xc4\x99 lyg\xc4\x85, jas pakei\xc4\x8dia dvi geriausios antrosios lygos komandos. 17-18 vietas pagal paskutini\xc5\xb3 trij\xc5\xb3 sezon\xc5\xb3 vidutinius rezultatus u\xc5\xbe\xc4\x97musios komandos \xc5\xbeaid\xc5\xbeia pereinamas rungtynes su 3-4 vietas antrajame divizione u\xc5\xbe\xc4\x97musiomis komandomis d\xc4\x97l i\xc5\xa1likimo lygoje._NEWLINE_Penkios komandos kiekvien\xc4\x85 sezon\xc4\x85 i\xc5\xa1kovoja teis\xc4\x99 atstovauti Argentinai svarbiausiose Piet\xc5\xb3 Amerikos var\xc5\xbeybose \xe2\x80\x93 Copa Libertadores, taip pat penkios komandos atstovauja Argentinai Copa Sudamericana taur\xc4\x97s var\xc5\xbeybose.\n_START_SECTION_\nIstorija\n_START_PARAGRAPH_\nArgentinos nacionalin\xc4\x97s profesional\xc5\xb3 klub\xc5\xb3 var\xc5\xbeybos prad\xc4\x97tos organizuoti 1931 metais, prad\xc5\xbeioje asociacijai priklaus\xc4\x97 ir var\xc5\xbeybose dalyvavo tik Buenos Airi\xc5\xb3, Aveljanedos ir La Plata miest\xc5\xb3 klubai, v\xc4\x97liau prisijung\xc4\x97 Rosarijo ir Santa F\xc3\xa9 klubai._NEWLINE_Kasmet buvo organizuojamos var\xc5\xbeybos, kuri\xc5\xb3 nugal\xc4\x97tojas paskelbiamas \xc4\x8dempionu. Nuo 1967 met\xc5\xb3 prad\xc4\x97tos organizuoti dvejos var\xc5\xbeybos \xe2\x80\x93 Metropolitano (atitiko ankstesnes var\xc5\xbeybas) ir Nacional (provincij\xc5\xb3 klub\xc5\xb3 var\xc5\xbeybos). Prad\xc5\xbeioje Nacional sudar\xc4\x97 vienas divizionas, po sezono 6 stipriausios komandos patekdavo \xc4\xaf Metropolitano. 1970 metais var\xc5\xbeybos atskirtos, Metropolitano tur\xc4\x97jo savo atrankos grup\xc4\x99, o Nacional buvo \xc5\xbeaid\xc5\xbeiama dvejose grup\xc4\x97se ir atkrintam\xc5\xb3j\xc5\xb3 var\xc5\xbeyb\xc5\xb3 etape. Nuo 1977 met\xc5\xb3 Metropolitano tapo vientisa dviem ratais \xc5\xbeaid\xc5\xbeiama lyga._NEWLINE_1985 metais futbolo sistema reorganizuota, o nuo 1990 met\xc5\xb3 kasmet prad\xc4\x97tos organizuoti dvejos vieno rato var\xc5\xbeybos, kuri\xc5\xb3 metu i\xc5\xa1ai\xc5\xa1k\xc4\x97ja du \xc4\x8dempionai. 1991 ir 1992 metais abiej\xc5\xb3 sezono dali\xc5\xb3 \xc4\x8dempionai tarpusavyje \xc5\xbeaid\xc4\x97 rungtynes, kuriose i\xc5\xa1ai\xc5\xa1kinamas vienas \xc5\xa1alies \xc4\x8dempionas, bet v\xc4\x97liau toki\xc5\xb3 rungtyni\xc5\xb3 atsisakyta ir kasmet dvi komandos tampa \xc4\x8dempionais.'